P6_TA(2005)0087

Postopek sprejema raziskovalcev iz tretjih držav *

Zakonodajna resolucija Evropskega parlamenta o predlogu Direktive Sveta o posebnem postopku za sprejem državljanov tretjih držav za namene znanstvenega raziskovanja (KOM(2004)0178 — C6-0011/2004 — 2004/0061(CNS))

(Postopek posvetovanja)

Evropski parlament,

- ob upoštevanju predloga Komisije (KOM(2004)0178) [1],

- ob upoštevanju člena 63(3)(a) in (4) Pogodbe ES,

- ob upoštevanju člena 67 Pogodbe ES, v skladu s katerim se je Svet posvetoval s Parlamentom (C6-0011/2004),

- ob upoštevanju člena 51 svojega Poslovnika,

- ob upoštevanju poročila Odbora za državljanske svoboščine, pravosodje in notranje zadeve ter mnenja Odbora za industrijo, raziskave in energetiko (A6-0054/2005),

1. odobri predlog Komisije, kakor je bil spremenjen;

2. poziva Komisijo, naj ustrezno spremeni svoj predlog v skladu s členom 250(2) Pogodbe ES;

3. poziva Svet, naj obvesti Parlament, če namerava odstopati od besedila, ki ga je Parlament odobril;

4. poziva Svet, naj se ponovno posvetuje s Parlamentom, če namerava bistveno spremeniti predlog Komisije;

5. naroči svojemu predsedniku, naj stališče Parlamenta posreduje Svetu in Komisiji.

BESEDILO, KI GA PREDLAGA KOMISIJA | SPREMEMBE PARLAMENTA |

Sprememba 1

Uvodna izjava 4

(4) Število raziskovalcev, ki jih Skupnost potrebuje za doseganje cilja, zastavljenega na Evropskem svetu v Barceloni, tj. 3% BDP za raziskovanje, je ocenjeno na 700000. Cilj mora biti dosežen s pomočjo medsebojno povezanih ukrepov, kot so na primer vzbuditi zanimanje mladih ljudi za znanstveno-raziskovalno delo, razširiti možnosti za usposabljanje in mobilnost na področju raziskovanja, izboljšati poklicne izglede za raziskovalce v Skupnosti in omogočiti sprejem državljanov tretjih držav, ki bi v Skupnost prišli z namenom znanstvenega raziskovanja. | (4) Število raziskovalcev, ki jih Skupnost potrebuje za doseganje cilja, zastavljenega na Evropskem svetu v Barceloni, tj. 3 % BDP za raziskovanje, je ocenjeno na 700000 do leta 2010. Cilj mora biti dosežen s pomočjo medsebojno povezanih ukrepov, kot so na primer zbuditi zanimanje mladih ljudi za znanstvenoraziskovalno delo, spodbujanje sodelovanja žensk pri znanstvenih raziskavah, razširiti možnosti za usposabljanje in mobilnost na področju raziskovanja, izboljšati poklicne izglede za raziskovalce v Skupnosti in omogočiti sprejem državljanov tretjih držav, ki bi v Skupnost prišli z namenom znanstvenega raziskovanja. |

Sprememba 2

Uvodna izjava 5

(5) Namen direktive je prispevati k doseganju zastavljenih ciljev tako, da se zagotovi osnovo za sprejem in mobilnost raziskovalcev — državljanov tretjih držav za obdobje daljše od treh mesecev, da bi na ta način Skupnost postala bolj privlačna za raziskovalce s celega sveta, s tem pa bi se poudarila tudi njena vloga mednarodnega centra za raziskovanje. | (5) Namen direktive je prispevati k doseganju zastavljenih ciljev tako, da se zagotovi osnovo za sprejem in mobilnost raziskovalcev — državljanov tretjih držav za obdobje daljše od treh mesecev, da bi na ta način Skupnost postala bolj privlačna za raziskovalce s celega sveta, zlasti najbolj usposobljene med njimi, s tem pa bi se poudarila tudi njena vloga mednarodnega centra za raziskovanje. |

Sprememba 3

Uvodna izjava 12

(12) Pomembno je spodbujati mobilnost raziskovalcev, saj gre za način razvijanja in utrjevanja pogodb in povezav med partnerji na svetovni ravni. | (12) Pomembno je spodbujati mobilnost državljanov tretjih držav, ki prihajajo z namenom opravljanja znanstveno raziskovalnega dela v Evropski uniji, saj gre za način razvijanja in utrjevanja pogodb in povezav med partnerji ter oblikovanja vloge evropskega raziskovalnega prostora (ERP) na svetovni ravni. |

Sprememba 4

Uvodna izjava 12a (novo)

| (12a) Glede na to, da je združitev družine osnovni dejavnik — prav lahko je predpogoj — mobilnosti raziskovalcev, bi bilo treba poenostaviti prihod njihovih družin, tako da se ohrani enotnost družine. |

Sprememba 32

Uvodna izjava 12b (novo)

| (12b) Družinskim članom raziskovalcev mora biti omogočeno, da se le tem pridružijo v državi članici gostiteljici pod pogoji, predvidenimi v Direktivi 2004/38/ES Evropskega parlamenta in Sveta z dne 29. aprila 2004 o pravici državljanov Unije in njihovih družinskih članov do prostega gibanja in prebivanja na ozemlju držav članic; [2] |

Sprememba 5

Uvodna izjava 14a (novo)

| (14a) Ob upoštevanju trenutno veljavnih omejitev dostopa na trg dela v veljavnem prehodnem obdobju za del evropskih državljanov, je treba popolnoma izključiti omejitve za raziskovalce, za katere te omejitve veljajo in ki gredo v drugo državo članico z namenom, da tam izvajajo raziskovalno delo. |

Sprememba 6

Člen 1

Ta direktiva določa pogoje sprejema raziskovalcev iz tretjih držav v države članice za več kot tri mesece, zato da se izvede raziskovalni projekt na podlagi sporazuma o gostovanju s strani raziskovalne ustanove. | Ta direktiva določa pogoje sprejema raziskovalcev iz tretjih držav v Evropsko unijo za več kot tri mesece, zato da se izvede raziskovalni projekt na podlagi sporazuma o gostovanju s strani ene ali več raziskovalnih ustanov v eni ali več državah članicah. |

Sprememba 7

Člen 2, točka (b)

(b)"Raziskovalec" je državljan tretje države z opravljenim podiplomskim študijem (magisterij ali enakovreden študij), ki ozemlje ene izmed držav članic Evropske unije prihaja z namenom opravljanja raziskovalnega projekta v določeni raziskovalni ustanovi; | (b)"Raziskovalec" je državljan tretje države z opravljenim podiplomskim študijem (najmanj magisterij ali enakovreden študij), ki na ozemlje ene izmed držav članic Evropske unije pride z namenom opravljanja raziskovalnega projekta v določeni raziskovalni ustanovi; |

Sprememba 8

Člen 4, odstavek 2, pododstavek 1a (novo)

| Potrdilo raziskovalne ustanove velja za obdobje petih let in se lahko obnovi. Države članice lahko potrdilo izdajo za daljše obdobje. Raziskovalna ustanova je upravičena do prejema izčrpne utemeljitve razlogov za zavrnitev izdaje potrdila. |

Sprememba 9

Člen 4, odstavek 3

3. Države članice izdajo dovoljenje z neomejenim trajanjem za javne in zasebne organe, katerih glavna naloga je izvajanje raziskovalnih dejavnosti, pa tudi za ustanove visokošolskega izobraževanja v državah članicah, v smislu upravne ureditve ali prakse. | 3. Države članice lahko zahtevajo, v skladu z nacionalno zakonodajo, da se raziskovalne ustanove pisno obvežejo, da bodo, v primeru nelegalnega bivanja raziskovalcev na ozemlju zadevne države članice, prevzele odgovornost za povračilo stroškov bivanja, zdravstvenih stroškov in stroškov povratka v domovino, ki so se financirali iz javnih sredstev. Finančna odgovornost raziskovalne ustanove preneha najpozneje šest mesecev po prenehanju veljavnosti sporazuma o gostovanju. |

Sprememba 10

Člen 4, odstavek 4

4. Države članice izdajo dovoljenje z neomejenim trajanjem za javne organe, če ti izvajajo raziskovalne dejavnosti, ki dopolnjujejo njihov prvotni namen. | črtano |

Sprememba 11

Člen 4, odstavek 5

5. Države članice izdajo dovoljenje za obdobje petih let z možnostjo podaljšanja za zasebne organe, če ti izvajajo raziskovalne dejavnosti, ki dopolnjujejo njihov socialni položaj. | črtano |

Sprememba 12

Člen 4, odstavek 6

6. Ob vložitvi zahteve za dovoljenje se raziskovalna ustanova obveže, da bo prevzela vse stroške bivanja, zdravstvenih storitev in povratka za raziskovalce, ki jih država članica sprejme ter da jim bo podelila potrdilo, omenjeno v členu 5(3). Odgovornost raziskovalne ustanove se podaljša tudi na naslednje leto po datumu poteka sporazuma o sprejemu iz člena 5 ali do datuma, ko država članica ustanovo obvesti o dogodku, ki ovira izvajanje konvencije v skladu s členom 5(4), dokler raziskovalec ne zapusti ozemlja Evropske unije. | črtano |

Sprememba 13

Člen 4, odstavek 7

7. Najpozneje dva meseca po preteku sporazuma o gostovanju verificirane raziskovalne ustanove organu, ki ga je za ta namen imenovala država članica, predložijo potrdilo, da je bilo izvedeno delo v okviru vsakega od raziskovalnih projektov opravljeno ob upoštevanju podpisanih sporazumov o gostovanju v skladu s členom 5 | 7. Države članice lahko predvidijo, da morajo najpozneje dva meseca po preteku sporazuma o gostovanju verificirane raziskovalne ustanove pristojnim organom, ki so jih za ta namen imenovale države članice, predložiti potrdilo, da je bilo izvedeno delo v okviru vsakega od raziskovalnih projektov opravljeno ob upoštevanju podpisanih sporazumov o gostovanju v skladu s členom 5. |

Sprememba 14

Člen 4, odstavek 9

9. Država članica lahko zavrne podaljšanje oziroma odvzame potrdilo določeni raziskovalni ustanovi, ki ne izpolnjuje več pogojev, navedenih v odstavkih 2 do 7, oziroma pogojev, h katerim se je zavezala s podpisom sporazuma o gostovanju z državljanom tretje države, zaradi katerega je država članica uporabila člen 8(1). Če je bilo potrdilo zavrnjeno ali odvzeto oziroma če ni bilo podaljšano zaradi člena 8(1), zadevna ustanova lahko ponovno zaprosi za potrdilo pet let po dnevu objave sklepa o odvzemu ali zavrnitvi podaljšanja. | 9. Država članica lahko zavrne podaljšanje oziroma odvzame potrdilo določeni raziskovalni ustanovi, ki ne izpolnjuje več pogojev, navedenih v odstavkih 2 do 7, oziroma pogojev, h katerim se je zavezala s podpisom sporazuma o gostovanju z državljanom tretje države, zaradi katerega je država članica uporabila člen 8(1). Če je bilo potrdilo zavrnjeno ali odvzeto oziroma če ni bilo podaljšano zaradi člena 8(1), zadevna ustanova lahko ponovno zaprosi za potrdilo pet let po dnevu objave sklepa o odvzemu ali zavrnitvi podaljšanja. Raziskovalne ustanove ne nosijo odgovornosti za kršitve pogojev, opredeljenih v členu 6(a) in (d), razen v primeru, ko obstaja utemeljen sum, da so sodelovale pri nezakonitih dejanjih raziskovalca. |

Sprememba 16

Člen 7

Države članice izdajo dovoljenje za bivanje za obdobje, ki je enako ali daljše od enega leta, z možnostjo podaljšanja za vsako leto posebej, ob izpolnjevanju pogojev iz členov 5 in 6. Če raziskovalne dejavnosti trajajo manj kot eno leto, se dovoljenje za bivanje izda za obdobje trajanja projekta. | Države članice izdajo dovoljenje za bivanje za obdobje, ki je enako obdobju trajanja sporazuma o gostovanju. Na zahtevo zainteresirane strani se to obdobje lahko podaljša za 30 dni. |

Sprememba 17

Člen 7a (novo)

| Člen 7a Družinski člani 1.Države članice odobrijo vstop in bivanje družinskih članov raziskovalca.2."Družinski člani" pomenijo:(a)zakonca;(b)partnerja raziskovalca, ki je državljan tretje države, s katerim ima raziskovalec registrirano partnerstvo, če so, v skladu z zakonodajo države članice gostiteljice, registrirana partnerstva enakovredna zakonski zvezi in so skladna z določbami ustrezne zakonodaje države članice gostiteljice;(c)neposredni potomci, mlajši od 21 let ali so vzdrževani, in neposredni potomci zakonca ali partnerja iz točke (b);(d)vzdrževani neposredni predniki in neposredni predniki zakonca ali partnerja iz točke (b).Država članica gostiteljica lahko uporabi najbolj ugodne pogoje. |

Sprememba 18

Člen 8, odstavek 2

2. Države članice lahko odvzamejo dovoljenje za bivanje ali zavrnejo njegovo podaljšanje iz razlogov javnega reda, javne varnosti ali javnega zdravja. Kjer se tako odločijo, države članice upoštevajo resnost ali naravo kršitve javnega reda ali javnega zdravja, ki jih je zagrešila zadevna oseba, ali grožnjo, ki jo ta oseba predstavlja. Pristojni organ zadevne države članice ne sme odkloniti podaljšanja dovoljenja za bivanje, odvzeti dovoljenja ali odstraniti njegovega imetnika z ozemlja zaradi bolezni ali invalidnosti, do katere je prišlo po izdaji dovoljenja za bivanje. | 2. Države članice lahko odvzamejo dovoljenje za bivanje ali zavrnejo njegovo podaljšanje iz razlogov javne varnosti ali javnega zdravja. Kjer se tako odločijo, države članice upoštevajo resnost ali naravo kršitve javne varnosti ali javnega zdravja, ki jih je zagrešila zadevna oseba, ali grožnjo, ki jo ta oseba predstavlja. Pristojni organ zadevne države članice ne sme odkloniti podaljšanja dovoljenja za bivanje, odvzeti dovoljenja ali odstraniti njegovega imetnika z ozemlja zaradi bolezni ali invalidnosti, do katere je prišlo po izdaji dovoljenja za bivanje. |

Sprememba 19

Člen 11

Raziskovalci, ki so bili sprejeti v skladu s to direktivo, lahko poučujejo v visokošolski ustanovi v smislu zakonodaje in upravne prakse držav članic, kar je podvrženo največjemu številu ur na leto, ki ga določi vsaka država članica. | Raziskovalci, ki so bili sprejeti v skladu s to direktivo, lahko poučujejo v skladu z nacionalno zakonodajo. Države članice lahko določijo največje število ur ali dni na leto, v katerih lahko raziskovalci poučujejo, če je takšna omejitev predvidena v obstoječi nacionalni zakonodaji. |

Sprememba 20

Člen 13

1. Imetnik dovoljenja za bivanje, izdanega v skladu z izvajanjem te direktive, lahko pod tem naslovom, pa tudi s potnim listom ali drugim enakovrednim potovalnim dokumentom, ki mu še ni potekla veljavnost, na ozemlju druge države članice izvaja del svojega projekta, zato da v zadevni državi članici ni obravnavan kot grožnja javnemu redu, javni varnosti ali javnemu zdravstvu. Če se tako primeri, ob upoštevanju obdobja, ki je potrebno za izvajanje tega dela raziskav, se podpiše nov sporazum o gostovanju, na podlagi katere prejme raziskovalec dovoljenje za bivanje v drugi državi članici. | 1. Državljan tretje države, ki je bil sprejet kot raziskovalec po tej direktivi, lahko izvaja del svojih raziskovalnih dejavnosti v drugi državi članici pod pogoji, določenimi v tem členu. |

2. Odstavek 1 ne vpliva na možnosti držav članic, da uvedejo vizume za kratkotrajno bivanje za državljane tretjih držav, ki ne izkoriščajo sistema vzajemnosti iz člena 21 Konvencije o izvajanju schengenskega sporazuma. | 2. Raziskovalec, ki biva v državi članici v obdobju krajšem od treh mesecev, lahko raziskovalne dejavnosti izvaja na podlagi sporazuma o gostovanju, sklenjenega s prvo državo članico, če ima na razpolago zadostna sredstva v drugi državi članici in za to državo članico ne predstavlja grožnje javnemu redu, javni varnosti in javnemu zdravju. 2a. Če raziskovalec biva v drugi državi članici več kot tri mesece, lahko država članica zahteva sklenitev novega sporazuma o gostovanju za izvajanje raziskovalnih dejavnosti v zadevni državi članici. V vsakem primeru je treba pogoje iz členov 5 in 6 izpolnjevati tudi v drugi državi članici. 2b. Kadar ustrezna zakonodaja pogojuje izvajanje mobilnosti s pridobitvijo vizuma ali dovoljenja za bivanje, se tak dokument izda brez odlašanja, v roku, ki ne moti izvajanja raziskovalnih dejavnosti, vendar morajo imeti pristojni organi dovolj časa za obravnavo zahteve. Države članice od raziskovalca ne zahtevajo, da zapusti njihovo ozemlje, zato da bi vložil zahtevo za vizum ali dovoljenje za bivanje. |

Sprememba 21

Člen 13, odstavek 2c (novo)

| 2c. V času veljavnosti dovoljenja za bivanje lahko raziskovalec zaprosi za nov sporazum o gostovanju v isti ali drugi državi članici. Nova prošnja se obravnava po poenostavljenem postopku, ki ne obsega preverjanja pogoja iz člena 5(2)(a)(ii), pod pogojem, da prva raziskovalna ustanova predloži pisno potrdilo o tem, da je bilo delo opravljeno na zadovoljiv način in zaključeno do časa, ko je bila oddana nova vloga. |

Sprememba 22

Člen 15, odstavek 1

1. Pristojni organi v državi članici v skladu s postopkom, opredeljenim z ustrezno nacionalno zakonodajo, prosilca 30 dni po oddaji prošnje za sprejem ali podaljšanje dovoljenja za bivanje pisno obvestijo o ustreznih sklepih. Države članice z nacionalnimi predpisi določijo ukrepe v primeru, da pristojni organi sklepa ne sprejmejo v tem času. Izjemoma je rok lahko podaljšan v primeru obsežnih ali zapletenih prošenj. | 1. Pristojni organi v državi članici v skladu s postopkom, opredeljenim z ustrezno nacionalno zakonodajo, prosilca najpozneje 30 dni po oddaji prošnje za sprejem ali podaljšanje dovoljenja za bivanje pisno obvestijo o ustreznih sklepih. Države članice z nacionalnimi predpisi določijo ukrepe v primeru, da pristojni organi sklepa ne sprejmejo v tem času. Izjemoma je rok lahko podaljšan v primeru obsežnih ali zapletenih prošenj, a v nobenem primeru za več kot 30 dni. Vlagatelj o vsakršnem tovrstnem podaljšanju prejme izčrpno obrazložitev. |

Sprememba 23

Člen 16, odstavek 1a (novo)

| Te stroške lahko krije raziskovalna ustanova, s katero je zadevna oseba podpisala raziskovalno pogodbo. |

Sprememba 24

Člen 18

Komisija redno in prvič najpozneje [... [3]], Evropskemu parlamentu in Svetu posreduje poročilo o izvajanju te direktive v državah članicah in predlaga potrebne spremembe. Države članice bodo zato Komisiji predložile statistične podatke, povezane z uporabo te direktive. | Komisija redno in prvič dve leti po začetku veljavnosti te direktive Evropskemu parlamentu in Svetu predloži poročilo o izvajanju te direktive v državah članicah, pa tudi o položaju izvajanja ukrepov, predvidenih v dveh priporočilih Sveta, s katerimi naj bi se poenostavil sprejem državljanov tretjih držav za namene znanstvenega raziskovanja v Evropski uniji, in predlaga vse potrebne spremembe in dodatke k direktivi ter morebitno preoblikovanje drugega priporočila v uredbo. Države članice bodo zato Komisiji predložile statistične podatke, povezane z uporabo te direktive. |

[1] Še ni objavljeno v Uradnem listu.

[2] UL L 158, 30.4.2004, str. 77.

[3] Tri leta od začetka veljavnosti te direktive.

--------------------------------------------------